የህዳሴ ግድብ ውሃ ሙሊት ዙሪያ ያሉ ልዩነቶች በውይይት እንዲፈቱ የተመድ   ዋና ፀሐፊ ጥሪ አቀረቡ
አዲስ አበባ፦ኢትዮጵያ፣ ሱዳንና ግብፅ በታላቁ የኢትዮጵያ ህዳሴ ግድብ ግንበታ የውሃ ሙሊት ላይ ያላቸውን ልዩነት በውይይት እንዲፈቱ የተባበሩት መንግሥታት ድርጅት ዋና ፀሐፊ አንቶኒዮ ጉቴሬዝ ባወጡት መግለጫ አሳውቀዋል።
ዋና ፀሐፊው ከትናንት በስቲያ ባወጡት መግለጫ እንዳመለከቱት፣ ከታላቁ የኢትዮጵያ ህዳሴ ግድብ ግንባታ ጋር የተዛመዱ ለውጦችን በአንክሮ እንደሚከታተሉ ገልጧል፤ ኢትዮጵያ፣ ሱዳንና ግብጽ እያደረጉ ያለው ውይይት ጥሩ መሻሻል የታየበት በመሆኑ አገሮች ቀሪ ልዩነታቸውን በሰላም ለመፍታት ጥረታቻውን በጋራ እንዲቀጥሉ ጠይቀዋል። 
ኢትዮጵያ፣ ሱዳንና ግብጽ ከታላቁ የኢትዮጵያ ህዳሴ ግድብ ጋር በተያያዘ እኤአ በ2015 የደረሱት የመሪዎች መግለጫ ስምምነት /Declaration of Principles/ የጋራ መግባባትን፣ የጋራ ተጠቃሚነትን፣ በጎ እምነትን እና ሁሉን ተጠቃሚ የሚያደርግ የዓለም አቀፍ ሕግ መርሆዎች አካል በመሆናቸው የሁሉንም አገሮች ተጠቃሚኒት ያረጋግጣል ብለዋል።
ሦስቱ አገሮች ቀጣይ ውይይታቸውን ይህንኑ መርህ መሰረት አድርገው ቢያስቀጥሉ ሁሉንም ተጠቃሚ ከማድረጉም በላይ ዘላቂ ስምምነት ላይ እንደሚያደርሳቸው አመልክተዋል።
ኢትዮጵያ በየጊዜው ስታነሳ እንደቆየችው እና በ2015 የመርሆዎች መግለጫ ስምምነት ላይ እንደተቀመጠው ፍትሐዊ፣ ምክንያታዊ እና በሌሎች ላይ ጉልህ ጉዳት አለማድረስ ለሚሉ መርሆዎች ተገዥ መሆኗን በተደጋጋሚ መግለጿ ይታወሳል።
አዲስ ዘመን ግንቦት 13/2012 በጋዜጣው ሪፖርተር